บัวหลวงบุกให้กู้พลังงานทดแทน
ธนาคารกรุงเทพบุกสินเชื่อพลังงานทดแทน เล็งปล่อยกู้โรงงานน้ำมันปาล์ม 300 ล้าน
19 ก.ย. 2554

ธนาคารกรุงเทพบุกสินเชื่อพลังงานทดแทน เล็งปล่อยกู้โรงงานน้ำมันปาล์ม 300 ล้าน 
นายธนาวิทย์ โชติชัยสถิตย์ ผู้จัดการธุรกิจสัมพันธ์ใหญ่ สายลูกค้าธุรกิจรายใหญ่ต่างจังหวัด ธนาคารกรุงเทพ กล่าวว่า ธนาคารจะเริ่มรุกตลาดสินเชื่อกลุ่มพลังงานทดแทนมากขึ้น เพื่อเพิ่มส่วนแบ่งการตลาด โดยจะเข้าไปเพิ่มสัดส่วนการปล่อยกู้ในกลุ่มลูกค้าของธนาคารที่ใช้สินเชื่อหลักอยู่กับธนาคารอื่น 
นอกจากนี้ จะเข้าไปทำตลาดในกลุ่มลูกค้ารายใหญ่เพิ่มขึ้นด้วย แม้รัฐบาลจะเปลี่ยนนโยบายด้านพลังงานโดยลดเงินส่งเข้ากองทุนน้ำมันเชื้อเพลิง แต่ก็จะเป็นการลดลงชั่วคราว จะไม่กระทบต่ออุตสาห กรรมพลังงานทดแทนมากนัก
ล่าสุด ธนาคารอยู่ระหว่างเจรจาเพื่อสนับสนุนสินเชื่อให้แก่บริษัท ตรังน้ำมันปาล์ม ซึ่งต้องการเงินกู้จำนวน 300 ล้านบาท เพื่อขยายกำลังการผลิตไฟฟ้าจากไบโอแมส 
“ในช่วง 23 ปีที่ผ่านมา ส่วนแบ่งการตลาดของเราปรับเพิ่มขึ้นอย่างต่อเนื่อง ในปีนี้เราจะเริ่มดึงลูกค้ารายใหญ่เข้ามา หรือจะเข้าไปมีส่วนร่วมมากขึ้น เช่น บริษัท ตรังน้ำมันปาล์ม ซึ่งแต่เดิมใช้สินเชื่อหลักอยู่กับธนาคารแห่งหนึ่ง และใช้ของเราไม่มาก แต่จากนี้เราจะเริ่มรุกเพิ่มส่วนแบ่งตลาด” นายธนาวิทย์ กล่าว
นายศิริเดช เอื้องอุดมสิน ผู้ช่วยผู้จัดการใหญ่ สายลูกค้าธุรกิจรายปลีกต่างจังหวัด ธนาคารกรุงเทพ กล่าวว่า กำลังการผลิตปาล์มในประเทศที่เพิ่มสูงขึ้น ส่งผลให้ลูกค้ากลุ่มผลิตปาล์มเริ่มสนใจนำของเสียระหว่างขั้นตอนการผลิตมาผลิตเป็นกระแสไฟฟ้าขาย หรือขยายกำลังการผลิตไฟฟ้ามากขึ้น และมีแนวโน้มการเติบโตสูง 
อย่างไรก็ตาม ธนาคารจะเน้นเจาะกลุ่มลูกค้าเดิมซึ่งได้รับใบอนุญาต (ไลเซนส์) แล้วเท่านั้น เนื่องจากมี ความเสี่ยงในแง่วัตถุดิบต่ำ 
“เรามองว่าโอกาสในการเติบโตด้านนี้มีสูง และเป็นการขยายฐานธุรกิจด้วย หลังจากที่ผ่านมาเราทำได้ดีในกลุ่มโรงเลี้ยงหมู โรงเลี้ยงกล้วยไม้ไปแล้ว ขณะนี้ในบางธุรกิจมีรายได้จากการผลิตไฟฟ้าขายสูง กว่ารายได้หลักด้วยซ้ำ” นายศิริเดช กล่าว 
นายมานิต วงษ์สุรีย์รัตน์ ผู้อำนวย การฝ่ายจัดการ บริษัท ตรังน้ำมันปาล์ม กล่าวว่า ขณะนี้บริษัทอยู่ระหว่างขั้นตอนการขอเข้าตลาดหลักทรัพย์ เพื่อระดมทุนรองรับแผนการเพิ่มกำลังผลิตไฟฟ้าไบโอแมสจากน้ำมันปาล์มเป็น 7 เมกะวัตต์ จาก 2 เมกะวัตต์ 
ทั้งนี้ คาดว่าต้องใช้เงินลงทุน 400 ล้านบาท โดยจะเป็นการกู้จากธนาคาร 300 ล้านบาท นอกจากนี้ในอนาคตบริษัทยังมีแผนผลิตเมทิลซัลโฟเนต ซึ่งเป็นผลิตภัณฑ์ที่ใช้ในอุตสาหกรรมความงามออกจำหน่าย ซึ่งคาดว่าจะต้องใช้เงินลงทุนอีก 500 ล้านบาท